《题金罍半峰白云图》
元代·胡奎

我酤酌金罍，遥望金罍山。半峰不可见，乃在白云间。

它山岂无白云白，何言兹山有离色。儿在天西母在东，千里看云两相忆。

吁嗟乎，金之罍兮不可以挹酒浆。安得持之登北堂，注以阿母流霞觞。

醉呼仙人魏伯阳，授尔宝诀长生方。母子相看颜色好，不劳望云悲远道。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。